和微之詩二十三首 和雨中花
作者：白居易
朝代：唐

paragraphs: 真宰倒持生殺柄，閑物命長人短命。
松枝上鶴蓍下龜，千年不死仍無病。
人生不得似龜鶴，少去老來同旦暝。
何異花開旦暝間，未落仍遭風雨橫。
草得經年菜連月，唯花不與多時節。
一年三百六十日，花能幾日供攀折。
桃李無言難自訴，黃鶯解語憑君說。
鶯雖爲說不分明，葉底枝頭謾饒舌。